Diari Oficial de la Generalitat Valenciana


Sumari del DOGV 2686, del 12-02-1996 (1996/837452)

ORDRE de 5 de febrer de 1996, de la Conselleria de Treball i Afers Socials, per la qual es regulen i es convoquen ajudes per finançar estades a residències de tercera edat mitjançant el sistema d'abonament-residència.
-------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/02/05/(2)/dof/vci/html**

### Dades del document

Número de DOGV
:   2686

Data del DOGV
:   12-02-1996

Secció del DOGV
:   DISPOSICIONS GENERALS

Número del document
:   1996/837452


Data del document
:   05-02-1996

Organisme emissor
:   Conselleria de Treball i Afers Socials

Tipus de document
:   Ordre

Correcció d'errades

ORDRE de 5 de febrer de 1996, de la Conselleria de Treball i Afers Socials, per la qual es regulen i es convoquen ajudes per finançar estades a residències de tercera edat mitjançant el sistema d'abonament-residència.   
La població de tercera edat és un dels grups que necessiten una atenció específica, especialment quan per la seua situació de soledat, deficiències en l'estat de salut, o absència de família que puga facilitar-li l'atenció que necessita, ha de recórrer a l'ingrés en un centre residencial.  
Actualment es considera que el benestar de les persones majors és major quan aquestes poden satisfer la seua necessitat en el seu propi entorn familiar i social, però és un fet que determinades situacions no poden ser satisfetes en aquest àmbit i, per això, és precís disposar d 'altres alternatives: les residències públiques o privades.  
En aquest sentit, la Generalitat Valenciana ofereix ja una cobertura pública de places residencials per tal de satisfer les necessitats de moltes persones majors que tenen necessitat d'aquest recurs, però aquesta oferta pública de places continua sent encara insuficient per a atendre la demanda actual i esdevé necessari buscar altres alternatives.  
Per tot això, la Generalitat, d'acord amb el que es preveu en la Constitució, en l'Estatut d'Autonomia i en la Llei de Serveis, vol buscar la col·laboració de les entitats privades per aconseguir aquests objectius configurant un sistema d'ajudes que reculla alhora els punts següents:  
1. Lliure elecció de l'usuari de la residència en què vol ser atés.  
2. Sistema extensiu d'ajudes del qual puguen beneficiar-se totes les persones que el necessiten.  
3. Sistema d'ingressos flexible que permeta a l'usuari accedir al centre que desitge o canviar, segons les seues preferències, o segons el seu grau de satisfacció per l'atenció que reba.  
D'acord amb tot això, i en virtut de les facultats atribuïdes pel Decret 262/1995, del Govern Valencià, en què s'aprova el Reglament Orgànic i Funcional de la Conselleria de Treball i Afers Socials,modificat pel Decret 359/1995, de 29 de desembre, del Govern Valencià,  
ORDENE  
Article 1. Objectiu de les ajudes  
L'objectiu d'aquesta disposició és convocar ajudes per a l'any 1996 mitjançant el sistema d'abonaments destinades a sufragar les estades de residències a persones que, tenint necessitat d'ingressar en un centre residencial, no posseïsquen els mitjans econòmics per a afrontar el cost d'aquest.  
Quan una persona major acredite la necessitat d'ingrés i no dispose de mitjans econòmics per a satisfer aquesta necessitat, la Generalitat Valenciana li proporcionarà l'import complementari per al pagament de la residència mitjançant un abonament amb el qual pagarà la diferència en qualsevol de les residències privades que s'acullen a aquest sistema i que el beneficiari haja triat per a la seua atenció.  
Article 2. Beneficiaris  
Poden ser beneficiàries d'aquestes ajudes les persones que posseïsquen els següents requisits:  
1. Ser majors de 65 anys.  
2. Residir a la Comunitat Valenciana i estar empadronat en algun del seus municipis amb una antiguitat mínima d'un any.  
3. Acreditar la necessitat de l'internament en un centre residencial perquè no es disposa d'altres recursos alternatius a aquesta necessitat.  
4. Tenir insuficients recursos econòmics per a afrontar els costos de la residència. D'acord amb això, es consideraran ingressos els que provenen de salaris, rendes, interessos bancaris, pensions o ajudes corresponents a institucions públiques.  
Es consideren recursos insuficients:   
a) Si el beneficiari conviu en una unitat familiar la renda per càpita de la qual siga inferior al salari mínim interprofessional.  
b) Si conviu sol o amb el cònjuge, i que la seua renda per càpita siga inferior al cost de la plaça de la residència que necessita.  
c) Quan existisquen familiars obligats a la prestació d'aliments d'acord amb el que disposa el Codi Civil, serà necessari que aquests tinguen una renda per càpita igual o inferior al salari mínim interprofessional.  
Article 3. Requisits dels centres  
Els beneficiaris d'aquestes ajudes podran ingressar en qualssevol de les residències que reunisquen els requisits següents:  
1. Estar autoritzada i/o acreditada d'acord amb la normativa vigent.  
2. Trobar-se acollida al sistema d'ajudes establit per aquesta ordre mitjançant la firma d'un acord o protocol amb la Generalitat Valenciana.  
3. Acceptar els preus i condicions que s'estableixen en aquesta ordre i en l'acord o protocol esmentat en el punt anterior.  
a) Anotar l'ingrés en el llibre de registre del centre i fer-hi constar que és beneficiari d'aquest sistema d'ajudes.  
b) Comunicar a la direcció territorial de Treball i Afers Socials de la província on estiga ubicat el centre, en el termini de cinc dies, l'ingrés del beneficiari.  
c) Anotar en el llibre de registre del centre la baixa de l'interessat i els motius.  
d) Comunicar als directors territorials de Treball i Afers Socials de la província on estiga ubicat el centre, en el termini de tres dies, la baixa d'un usuari i especificar-ne el motiu.  
e) Liquidar mensualment a la direcció territorial de Treball i Afers Social corresponent l'import total dels abonaments.  
Article 4. Exclusions i incompatibilitats  
1. Estan explícitament exclosos d'aquestes ajudes aquelles persones que hagen rebut subvenció per al mateix concepte per altres organismes en la quantia necessària per a cobrir la necessitat.  
2. Serà incompatible la concessió d'aquestes ajudes amb l'estada en residència pública o en places residencials dependents de la Generalitat Valenciana.  
Article 5. Quantificació  
La quantitat que es concedirà dependrà de:  
a) Quantitat que ha d'aportar el beneficiari conforme als seus ingressos.  
b) Cost de la plaça que necessite segons la tipologia d'aquesta, que per a l'any 1996 s'estableix en les quantitats següents:   
Plaça de semiassistits 90.000 PTA (impostos inclosos)  
Plaça assistida 130.000 PTA (impostos inclosos)  
La quantitat màxima que es concedirà serà la diferència entre el cost de la plaça i l'aportació de beneficiari, resultant d'aplicar als seus ingressos la normativa de preus públics per a les places d'assistits en residències de la tercera edat, establerts en el Decret 23/1993, de 8 de febrer, del Govern Valencià, pel qual es regulen els preus públics corresponents als preus i serveis de l'Institut Valencià de Serveis Socials.  
Article 6. Documentació  
El sol·licitant haurà de presentar la documentació següent:  
1. Sol·licitud correctament emplenada, segons el model oficial subscrita pel beneficiari o pel seu representant legal.  
2. Fotocòpia compulsada del document nacional d'identitat.  
3. Justificació dels ingressos del sol·licitant i del les persones a què es refereix l'article 3, de la manera que s'especifica a continuació:  
La renda anual es justificarà amb la totalitat dels fulls, incloent-hi el full d'ingrés o de devolució correctament segellat, de la declaració o declaracions de l'impost sobre la renda de les persones físiques corresponent a l'exercici de 1994.  
En el cas que s'hagueran fet una declaració complementària, caldrà adjuntar-hi una fotocòpia compulsada de tots els fulls.  
Si s'està exempt de l'obligació de presentar la declaració de l'impost sobre la renda de les persones físiques, justificarà els ingressos mitjançant els certificats de les empreses o organismes oficials (INEM, Seguretat Social, Conselleria de Treball i Afers Socials, etc.) dels quals els perceba.  
Només en casos excepcionals en què no puguen ser acreditats els ingressos mitjançant certificats, s'acceptaran les declaracions jurades d'ingressos. A la declaració o declaracions jurades d'ingressos, s'hi haurà d'adjuntar un informe emés per la unitat de serveis socials del municipi a què pertanyen o, si no és possible, el certificat de la delegació o administració d'Hisenda que especifique que no s'ha presentat la declaració de l'impost sobre la renda de les persones físiques.  
Excepcionalment, les famílies que hagen tingut una reducció greu dels ingressos durant l'any 1995 (atur, orfandat, etc.) podran fer-ho constar aportant-hi la documentació que acredite la causa d'aquesta reducció. Perquè aquests ingressos corresponents a 1995 siguen valorats, hauran d'estar correctament justificats amb certificats dels organismes públics o empreses, la qual cosa els exclourà de la presentació de la documentació que acredite els ingressos de tots els membres de la unitat familiar durant l'any 1994.  
4. Informe mèdic segons el model establit per a aquest efecte.  
5. Certificat de convivència.  
6. Certificat d'empadronament, amb especificació de l'antiguitat.  
Article 7. Lloc i termini de presentació  
1. Les sol·licituds s'hauran de presentar acompanyades de la documentació requerida en l'article anterior a l'ajuntament en què residisca el sol·licitant o en qualsevol dels centres de tercer edat dependents de la Generalitat Valenciana, o en qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. El termini de presentació de les sol·licituds s'iniciarà l'endemà de la publicació d'aquesta ordre i finalitzarà el 31 de desembre del mateix any.  
Article 8. Tramitació  
1. Els òrgans receptors de les sol·licituds les trametran correctament informades a les direccions territorials de Treball i Afers Socials de la província.  
2. Rebudes les sol·licituds, les direccions territorials de Treball i Afers Socials les verificaran, i podran realitzar d'ofici les actuacions que consideren necessàries per a la determinació, coneixença i comprovació de les dades en virtut de les quals s'ha d'emetre la resolució.  
Quan la sol·licitud no complisca els requisits exigits, o no s'hi adjunte la documentació que d'acord amb aquesta ordre siga exigible, es requerirà l'interessat perquè, en el termini de 10 dies, esmene la falta o aporte els documents preceptius, amb l'observació que, si no ho fa així, es considerarà desistida la petició i s'arxivarà l'expedient sense més tràmit. Aquest tràmit se substanciarà d'acord amb el que preveu l'article 76 de la Llei 30/1992, de 26 de novembre.  
3. La comissió tècnica de valoració, els membres i funcionament de la qual es reglamentaran oportunament, elaborarà la proposta de resolució.  
4. En qualsevol fase de la tramitació de l'expedient, en vista de la documentació existent en cadascun d'aquests i de les obligacions adquirides per la concessió de l'ajuda, es podran demanar informes dels organismes i entitats que es considere oportú i efectuar les comprovacions necessàries sobre l'exactitud de tot això.  
Article 9. Resolució  
1. Es delega en la Direcció General de Serveis Socials la resolució de les sol·licituds que es formulen.  
2. Com que el crèdit consignat té caràcter màxim i no poden concedir-se subvencions una vegada exhaurit aquest, circumstància que s'haurà de publicar en el Diari Oficial de la Generalitat Valenciana, les sol·licituds no resoltes en el termini de sis mesos des de la seua presentació s'incorporaran a la convocatòria de l'any següent en el qual gaudiran de caràcter prioritari, sempre que complisquen els requisits exigits en aquella convocatòria.  
3. Les sol·licituds que no obtinguen una resolució expressa abans de sis mesos des de l'endemà de la publicació de l'ordre de convocatòria corresponent a l'exercici següent d'aquell per al qual es presentà la sol·licitud, s'hauran de considerar desestimades.  
4. En el cas que una persona no faça ús de l'ajuda concedida sense causa justificada en el termini dels 30 dies següents a la notificació, s'entendrà que renuncia al seu dret i s'anul·larà l'ajuda i, per tant, tots els abonaments concedits fins a la fi de l'exercici.  
5. La concessió d'una ajuda a l'empara d'aquesta ordre no comportarà cap obligació per part d'aquesta Conselleria d'adjudicar ajudes en exercicis posteriors.  
6. Els beneficiaris hauran d'acreditar abans del lliurament dels abonaments que estan al corrent de les obligacions tributàries i de la Seguretat Social tal com preveu l'Ordre de 7 de gener de 1991 de la Conselleria d'Economia i Hisenda, sobre justificació del compliment d'obligacions tributàries i de la Seguretat Social per als beneficiaris de subvencions concedides a càrrec dels pressupostos de la Generalitat Valenciana (DOGV núm. 1.477, de 05.02.91).  
7. La garantia sobre la quantitat avançada que hauran de presentar els beneficiaris abans del lliurament dels abonaments es formalitzarà, excepte aquelles ajudes que estiguen exemptes de presentar-la per estar excloses en la Llei de Pressupostos per a 1996, mitjançant l'aportació d'un aval bancari o, en defecte d'això, de garantia real immobiliària suficient per l'import de la quantitat anticipada. Aquestes garanties es dipositaran, segons els casos, d'acord amb el que estableix la Llei de Contractes de l'Estat i normes concordants.  
Article 10. Recursos  
1. Contra les resolucions expresses o presumptes dictades pel director general de Serveis Socials, per delegació del conseller de Treball i Afers Socials, s'hi podrà interposar un recurs contenciós administratiu en la forma, termini i condicions que determina la llei reguladora d'aquesta jurisdicció, cosa que requerirà la comunicació prèvia d'aquesta intenció a la Direcció General de Serveis Socials.  
2. En tot cas, per a la interposició del recurs contenciós administratiu, contra les resolucions presumptes, serà necessari que, amb caràcter previ, l'interessat acredite l'eficàcia de l'acte presumpte segons el que disposa l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
Article 11. Procediment de lliurament d'abonaments  
1. La quantitat concedida es traduirà en abonaments amb què el beneficiari podrà efectuar el pagament de la residència que l'atenga.  
2. Els abonaments emesos seran efectius a partir del dia 1 del mes següent en què es produïsca la resolució.  
3. Qualsevol alteració de les condicions tingudes en compte per a la concessió d'aquesta ajuda i en cas cas, l'obenció concurrent de subvencions o ajudes atorgades per altres administracions o ens públics o privats podrá comportar la modificació de la resolució de concessió.  
Article 12. Modificació de la situació del beneficiari  
1. Quan a un usuari li siga concedida una ajuda d'abonament-residència per a una plaça de vàlids o semiassistits i, per un empitjorament de l'estat de salut, necessite majors atencions, podrà adreçar a l'administració una sol·licitud de revisió de l'ajuda, adjuntant-hi l'informe mèdic corresponent que justifique la nova situació.  
2. La Direcció General de Serveis Socials complementarà l'ajuda concedida amb anterioritat amb una altra de l'import que necessite, d'acord amb la nova situació.  
Article 13. Obligacions dels beneficiaris  
1. Facilitar als òrgans competents, si així ho requereixen, tota la informació econòmica, fiscal, laboral, tècnica i de qualsevol tipus que els siga sol·licitada i siga necessària per tal d'assegurar la bona fi de l'ajuda.  
2. Notificar a l'òrgan competent en matèria de serveis socials la sol·licitud i concessió de tota ajuda per part d'altres organismes públics per a la mateixa finalitat. Si les esmentades ajudes són diferents de les inicials previstes en la sol·licitud, l'entitat sol·licitant remetrà l'expedient, per al seu estudi, a l'òrgan competent, el qual podrà augmentar o disminuir la quantitat inicialment concedida mitjançant l'oportuna resolució.  
3. Assumir les actuacions de control financer que corresponen a la Intervenció General en relació amb la subvenció.  
4. Destinar els xecs objecte d'aquestes ajudes a la finalitat per a la qual han sigut concedides i comunicar a la Direcció General de Serveis Socials qualsevol alteració de les condicions i també la falta d'ús, justificat o no, que puga provocar la modificació de la resolució de concessió.  
Article 14. Pagament i justificació de les estades  
1. El beneficiari pagarà directament l'import de la residència dels 10 primers dies del mes.  
2. Les residències acollides al sistema liquidaran mensualment en les direccions territorials de Treball i Afers Socials el total dels abonaments que disposen segons el nombre de residents que acullen mitjançant aquest sistema.  
3. Juntament amb els abonaments, cada residència remetrà a la direcció territorial de Treball i Afers Socials corresponent una relació nominal de tots els beneficiaris d'abonament-residència atesos durant el mes per aqueix centre que servirà com a justificació del pagament dels abonaments.  
4. Si un beneficiari d'aquest sistema és ingressat en un centre hospitalari, la residència continuarà rebent l'import de l'abonament en concepte de reserva de plaça, sempre que el beneficiari o el seu representant manifesten el desig de regressar-hi quan siga donat d'alta.  
Article 15. Revisió  
Es podrà dictar una resolució que deixe sense efecte l'acte de concessió de l'ajuda o la minore i, si de cas, de reintegrament dels bons rebuts pels beneficiaris o de les quantitats rebudes per les residències a canvi dels abonaments, així com dels interessos de demora des del moment del pagament de la subvenció en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.  
El procediment s'iniciarà d'ofici a conseqüència de la iniciativa mateixa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.  
En la tramitació del procediment es garantirà, en tot cas, el dret de l'interessat a l'audiència.  
El termini màxim per a resoldre serà de sis mesos des del moment en què va ser incoat l'expedient de revocació o minoració.  
Les quantitats que hauran de reintegrar-se tindran la consideració d'ingrés de dret públic a l'efecte del procediment aplicable a la cobrança.  
Al procediment establit en aquest article serà igualment d'aplicació la delegació prevista en l'article 9.  
Article 16  
Les ajudes convocades per aquesta ordre seran ateses dins de la secció 13 a càrrec del programa pressupostari 313.10, Serveis Socials, línia de subvenció 420/000/96 (projecte comptable 01965), «Xec de la tercera edat», per un import global màxim de 795.816.277 de pessetes.  
DISPOSICIó ADDICIONAL  
Per tal d'accedir a aquestes ajudes no serà necessari, amb caràcter previ, haver sol·licitat residència pública ni trobar-se en llista d'espera per obtenir-la.  
DISPOSICIONS TRANSITòRIES  
1. A fi d'afavorir les persones majors que estan ateses en alguns centres en tràmit d'autorització, excepcionalment, i només per a l'exercici de 1996 podran acollir-se a aquest sistema, les residències en tràmit d'autorització i/o acreditació quan els exercicis de 1994 i/o 1995 hagen acollit a beneficiaris d'ajudes individuals d'atenció institucionalitzada. Aquesta excepció sols es considerarà per als casos al.ludits i mai no per a beneficiaris nous. Amb aquesta finalitat es farà un estudi individualitzat en cada cas.  
2. En el cas de persones que hagen sigut beneficiaris d'ajudes individuals per aquest concepte durant els anys 1994 i/o 1995, que estiguen ateses en residències i que acrediten la necessitat de continuar en la residència, se'ls lliuraran els abonaments, independentment del moment en què es dicte la resolució, amb efectes retroactius des de l'1 de gener de 1996, sempre que la sol.licitud es formule en el termini dels dos mesos següents a la data de publicació d'aquesta ordre. En el cas contrari, caldrà ajustar-se al punt anterior.   
 DISPOSICIONS FINALS  
1. Es faculta la Direcció General de Serveis Socials perquè dicte les instruccions necessàries per al desplegament d'aquesta ordre.  
2. Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 5 de febrer de 1996  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI